Псэуалъэхэм яшIын, ягъэцэкIэжьын зэрэлъыкIуатэрэр ыуплъэкIугъ | АДЫГЭ ДУНАЙ | АДЫГЭ ДУНАЙ | АиФ Адыгея\nАдыгэ Республикэм и ЛIышъхьэу ТхьакIущынэ Аслъан Мыекъуапэ щашIырэ ыкIи щагъэцэкIэжьырэ псэуалъэхэм ащыщхэм тыгъуасэ ащыIагъ.\nНепэрэ мафэм ехъулIэу Iофхэм язытет зыфэдэм зыщигъэгъозагъ, псэолъэшIхэм гущыIэгъу афэхъугъ. Ащ игъусагъэх муниципальнэ образованиеу «Къалэу Мыекъуапэ» иадминистрацие ипащэу Александр Наролиныр, АР-м физическэ культурэмкIэ ыкIи спортымкIэ и Комитет итхьаматэу Хьасанэкъо Мурат, нэмыкIхэри.\nАР-м и ЛIышъхьэ апэу зэкIолIагъэр урамхэу Хьахъуратэм ыцIэ зыхьырэмрэ Подгорнэмрэ зыщызэхэкIыхэрэ гъогоу мы уахътэм игъэкIотыгъэ гъэцэкIэжьынхэр зыщыкIохэрэр ары. Александр Наролиным къызэриIуагъэмкIэ, республикэм ипащэхэр IэпыIэгъу къазэрэфэхъухэрэм ишIуагъэкIэ мы аужырэ илъэсхэм Мыекъуапэ игъогухэм игъэкIотыгъэ гъэцэкIэжьынхэр арашIылIагъэх. 2014 - 2015-рэ илъэсхэм республикэ бюджетым къыхэхыгъэ сомэ миллион 250-рэ ащ пэIуагъэхьагъ.\nМы илъэсым сомэ миллиони 150-рэ агъэфедэнэу агъэнафэ. Ащ ишIуагъэкIэ гъэцэкIэжьынхэр зыщыкIохэрэ объектхэм япчъагъи хэхъуагъ.\nБлэкIыгъэ илъэсым участки 10 агъэцэкIэжьыгъ, гъогу псэолъи 3 кIэу ашIыгъ. Гухэлъэу щыIэмкIэ мы илъэсым къалэм игъогу участкэ 15-мэ гъэцэкIэжьынхэр ащыкIощтых, 10-р зэтырагъэпсыхьагъ, адрэхэм алъэныкъокIи гумэкIыгъо щыIэщтэп, бжыхьэм ехъулIэу IофшIэнхэр аухыщтых. ГъэцэкIэжьынхэм къадыхэлъытагъэу гъогу тамыгъэхэр,бордюрхэр агъэуцух, лъэсрыкIо гъогухэр агъэпсых, къэзытхырэр «Адыгэ Макъ».\n«ЦIыфхэм, гъогу-патруль къулыкъум яшIоигъоныгъэхэр къыдэтлъытэзэ, гъэцэкIэжьынхэр нахь зищыкIэгъэ урамхэр къыхэтэхых, ахэр зэрифэшъуашэу зэтетэгъэпсыхьэх. Къэлэ гупчэ паркыр, Лениным ыцIэ зыхьырэ площадыр, нэмыкI чIыпIэхэри аужырэ шапхъэхэм адиштэу тшIыгъэх. Гъогухэм ягъэкIэжьын тиIофшIэн изыедзыгъоу щыт, арышъ, транспорт инфраструктурэм изэтегъэпсыхьан тапэкIи лъыдгъэкIотэщт. Мыекъуапэ итеплъэ нахь дахэ шIыгъэным тыпылъыщт», - къыIуагъ ТхьакIущынэ Аслъан.\nМы мафэм республикэм ипащэ зэкIолIагъэхэм ащыщ гъэцэкIэжьынхэр зыщыкIорэ республикэ стадионыр. ПсэолъэшI IофшIэн шъхьаIэхэр мыщ щаухыгъэх, мы уахътэм темыр трибунэм ишIын лъагъэкIуатэ. Ащ пэIухьащт ахъщэм щыщэу сомэ миллион 53-р блэкIыгъэ илъэсым республикэ бюджетым къытIупщыгъ.\nМы илъэсым зэрагъэнэфагъэмкIэ, джыри миллион 40 фэдиз пэIуагъэхьащт. Нэбгырэ мин 14-м ехъу зыдэфэщт стадионым изэтегъэпсыхьан зэкIэмкIи сомэ миллион 733-рэ фэдиз тефагъ, ащ щыщэу сомэ миллион 530-р федеральнэ гупчэм, адрэр республикэ бюджетым къатIупщыгъэх.\nАР-м и ЛIышъхьэу ТхьакIущынэ Аслъанрэ УФ-м спортымкIэ иминистрэу Виталий Муткорэ зэзэгъыныгъэу зэдашIыгъэм диштэу Мыекъуапэ щэрыопIэ комплекс щашIы.\n«Физическэ культурэмрэ спортымрэ хэхъоныгъэхэр ашIынхэм фэгъэхьыгъ» зыфиIорэ федеральнэ программэм игъэцэкIэн ар къыдыхэлъытагъ. Мыщ сомэ миллион 90-рэ пэIуагъэхьащт, ащ ипроцент 40-р республикэ бюджетым къыхэхыгъ.\nПсэуалъэм гектар 1,3-рэ ыубытыщт, метрэ 50, 25-рэ ыкIи 15 зикIыхьэгъэ щэрыопIи 3 къыдыхэлъытэгъэщт. Джащ фэдэу спортсменхэм зызщафэпэн, зызщагъэпскIын алъэкIыщт чIыпIэхэр, тренажернэ залхэр, нэмыкIхэри хэтыщтых.\nДжащ фэдэу Адыгеим щэрыонымкIэ спортым имузей къыщызэIуахыщт, мы спорт лъэпкъымкIэ республикэм игъэхъагъэхэр мыщ щызэхэугъоегъэщтых - кубкэхэр, медальхэр чIэлъыщтых.